***AZ ELŐTERJESZTÉS SORSZÁMA: 8.***

*MELLÉKLET: -*

***TÁRGY: A Fadd és Környéke Gyepmesteri Társulás társulási megállapodásának módosítása***

***E L Ő T E R J E S Z T É S***

***SIÓAGÁRD KÖZSÉG ÖNKORMÁNYZATA KÉPVISELŐ-TESTÜLETÉNEK***

***2019. december 9-i RENDES ÜLÉSÉRE***

***Terjedelem:*** 4 oldal

**A napirend tárgyalására vonatkozó szabályok:**

|  |  |  |
| --- | --- | --- |
| ***Ülés*** | Nyilvános | Zárt:  Mötv. 46. § (2) bekezdés  a) / b) / c) alapján |
| ***Szavazás*** | Nyílt  Név szerinti | Titkos |
| ***Szavazati arány*** | Egyszerű | Minősített |
| ***Bizottsági véleményezés*** | Nem szükséges | Szükséges, és   * megtörtént * nem történt meg |

***Tisztelt Képviselő-testület!***

Fadd Nagyközség Önkormányzata, Bogyiszló Község Önkormányzata, Dunaszentgyörgy Község Önkormányzata, Gerjen Község Önkormányzata, Medina Község Önkormányzata, Őcsény Község Önkormányzata, Szedres Község Önkormányzata és Tengelic Község Önkormányzata 2016. március 24-én hozta létre a Fadd és Környéke Gyepmesteri Társulást a kóbor állatokkal, állati hullákkal, maradványokkal kapcsolatos kötelező önkormányzati feladatok ellátása és az ehhez szükséges korszerű infrastruktúra (gyepmesteri telep) kiépítése céljából.

A Társulás megalakulása óta Paks Város Önkormányzata, Kajdacs Község Önkormányzata, Kistormás Község Önkormányzata, Kölesd Község Önkormányzata, Sióagárd Község Önkormányzata és Harc Község Önkormányzata 2019. január 1-jei hatállyal csatlakozott.

Előbbi bővítést követően Tolna Város Önkormányzata és Pusztahencse Község Önkormányzata küldte meg csatlakozási szándékáról hozott képviselő-testületi határozatát.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 89. §-ának (1) és (2) bekezdése, valamint a Társulási megállapodás VI. fejezetének 1. és 2. pontja értelmében a Társuláshoz bármikor lehet csatlakozni. A csatlakozás iránti kérelmet írásban, az elnökhöz kell benyújtani. A csatlakozásról szóló döntést legalább 6 hónappal korábban, minősített többséggel kell meghozni és arról a Tanácsot értesíteni kell.

Az Mötv. 88. §-ának (2) bekezdéséből eredően és a Társulás megállapodás VI. fejezetének 3. pontja szerint a Társuláshoz történő csatlakozáshoz való hozzájárulásról a Társulásban részt vevő valamennyi települési önkormányzat képviselő-testületének minősített többséggel hozott döntése szükséges.

Fenti önkormányzatok határidőben meghozták és eljuttatták döntésüket a Társulás számára.

A bővítés mindannyiunk érdeke, hiszen a fajlagos költségek jobb eloszlása miatt hatékonyabbá, költségtakarékosabbá válik a működés, fenntarthatóbbá a feladatellátás és a gyepmesteri telep megvalósításához igénybe veendő pályázati források is sikeresebben elérhetők, hasznosíthatók.

Őcsény Község Önkormányzatának Képviselő-testülete 2018. június 5-én megtartott ülésén akként döntött, hogy ki kíván válni a Társulásból és el is juttatta erről szóló 117/2018. (VI. 05.) számú határozatát a Társuláshoz. A kiváláshoz valamennyi tagönkormányzat képviselő-testülete - így testületünk is - hozzájárulását adta, azonban a változás átvezetése során a Magyar Államkincstár Tolna Megyei Igazgatósága feltételül támasztotta, hogy a testületi határozatokban szerepeljen a kiválás pontos dátuma. Mivel visszamenőleg bejegyzést tenni nem lehet, ezen dátum 2020. január 1-re tolódott, s ennek megfelelően kell módosítani a képviselő-testület ezügyben hozott határozatait, amelyeket 2019. december 31-ig el kell juttatni az Államkincstárhoz.

Mind a csatlakozás, mind a kiválás miatt szükséges a Társulási megállapodás módosítása.

Az Mötv. 88. §-ának (2) bekezdése szerint a társulási megállapodás módosításához a társulásban részt vevő valamennyi települési önkormányzat képviselő-testületének minősített többséggel hozott döntése szükséges.

Emellett a Társulási megállapodás III. fejezet 9. pontjának a) alpontja kimondja, hogy a Tanács minősített többséggel dönt a társulási megállapodás módosításának kezdeményezéséről.

*Kérem a Tisztelt Képviselő-testülettől az előterjesztés megtárgyalását és a határozati javaslatok támogatását.*

**Sióagárd, 2019. december 4.**

**Gerő Attila sk.**

**polgármester**

**Határozati javaslatok**

**I.**

**Sióagárd Község Önkormányzata Képviselő-testületének ….../2019. (XII.09.) önkormányzati határozata**

1. Sióagárd Község Önkormányzatának Képviselő-testülete minősített többséggel hozott határozatával

a) Tolna Város Önkormányzata és

b) Pusztahencse Község Önkormányzata

Fadd és Környéke Gyepmesteri Társuláshoz 2020. január 1-i hatállyal történő csatlakozását elfogadja.

2. A Képviselő-testület felhatalmazza a Polgármestert az 1. pontnak megfelelően módosított társulási megállapodás aláírására és a szükséges egyéb jognyilatkozatok megtételére.

**Határidő: 2019. december 31.**

**Felelős: Gerő Attila polgármester**

**II.**

**Sióagárd Község Önkormányzata Képviselő-testületének ….../2019. (XII.09.) önkormányzati határozata**

Sióagárd Község Önkormányzatának Képviselő-testülete Őcsény Község Önkormányzatának a Fadd és Környéke Gyepmesteri Társulásból való kiválása tárgyában hozott 64/2019. (VI.21.) határozatát az alábbiak szerint módosítja:

„1. Sióagárd Község Önkormányzatának Képviselő-testülete minősített többséggel hozott határozatával Őcsény Község Önkormányzatának a Fadd és Környéke Gyepmesteri Társulásból 2020. január 1-jei hatállyal történő kiválását tudomásul veszi.

2. A Képviselő-testület felhatalmazza a Polgármestert az 1. pontnak megfelelően módosított társulási megállapodás aláírására és a szükséges egyéb jognyilatkozatok megtételére.”

**Határidő: 2019. december 31.**

**Felelős: Gerő Attila polgármester**